Vragmotors, chroom ter waarde van R15 miljoen gevindFoto: SAPD/Limpopo Veertien vermeende onwettige myners is in Thabazimbi in Limpopo in hegtenis geneem en beamptes het beslag gelê op vragmotors wat vermoedelik onwettig gemynde chroom vervoer het, ter waarde van R15 miljoen. Brig. Motlafela Mojapelo, woordvoerder van die polisie, het gesê beamptes van die georganiseerdemisdaad-eenheid in Limpopo, saam met polisiespeurders in Thabazimbi en veiligheidsbeamptes van Northam Platinum Mine, het Vrydagoggend die 14 persone, tussen 26 en 56 jaar oud, in hegtenis geneem. Beamptes het beslag gelê op agt vragmotors wat met chroomerts gelaai was. “Die verdagtes is omstreeks 04:00 in hegtenis geneem in die Thabazimi-gebied. Die operasie volg ná inligting ontvang is oor onwettige mynboubedrywighede in die gebied,” het Mojapelo gesê. Die verdagtes sal Maandag in die Thabazimi-landdroshof verskyn op aanklagte wat verband hou met die oortreding van regulasies onder die Wet op Minerale en Petroleumhulpbronne.